# **Samarbejde mellem Fremfærd og fire kommuner – Sammen om ny teknologi**

Fremfærd er et samarbejde mellem parterne (KL og de faglige organisationer) på det kommunale arbejdsmarked om at udvikle velfærdssamfundets kerneopgaver. I et nyt projekt ønsker Fremfærd at bidrage til, at endnu flere lykkes med at bruge ny teknologi til at fremme kvaliteten i løsningen af kerneopgaverne.

For at nå dette mål søger Fremfærd 4 kommuner/kommunale arbejdspladser, som ønsker at indgå i et gensidigt forpligtende og konstruktivt samarbejde omkring indførelse af ny teknologi. Den nærmere tilrettelæggelse og omfanget af samarbejdet vil afhænge af den enkelte kommunes/kommunale arbejdsplads’s ønsker og behov.

Nedenfor beskrives kort baggrund, rammer m.v. for samarbejdet.

**Sammen om ny teknologi**

Fremfærd udgav i maj 2022 publikationen ”Sammen om ny teknologi”: [Sammen om ny teknologi | VPT](https://vpt.dk/projekt/sammen-om-ny-teknologi) om at få det bedst mulige ud af ny teknologi og de digitale muligheder.

Publikationen er efterfølgende blevet udsendt til formænd og næstformænd i hoved-MED i alle landets kommuner, og er desuden blevet udsendt via VPT som er Fremfærds nyhedsformidling samt en række andre kanaler.

Publikationen sætter fokus på fire områder, som er vigtige at forholde sig til, når der skal fx udvikles, indkøbes eller implementeres ny teknologi:

* KERNEOPGAVE: Hvad er formålet med og det forventede udbytte af teknologien?
* OPGAVELØSNING: Hvordan påvirker teknologien hverdagens arbejde?
* KOMPETENCEUDVIKLING: Hvordan ændrer teknologien vores behov for nye kompetencer?
* INDDRAGELSE: Hvordan skal vi samarbejde om god implementering?

Disse 4 hovedspørgsmål udfoldes i publikationen med det formål at inspirere og kvalificere den vigtige dialog på arbejdspladsen om at få det bedste ud af den nye teknologi.

**Overbygningsprojekt**

Fremfærd har med opstart primo 2023 igangsat et overbygningsprojekt til publikationen. I overbygningsprojektet ønsker Fremfærd at indgå et samarbejde med 4 kommuner/kommunale arbejdspladser, som står overfor eller midt i en proces med at udvikle eller indføre ny teknologi inden for et givent område. I hver af de 4 kommuner vil der – afhængigt af den konkrete proces – blive sat fokus på de fire overstående områder fra publikationen.

|  |
| --- |
| Fremfærd tilbyder de deltagende kommuner viden om og bistand til at arbejde med de 4 temaer på nye måder:   * Hvordan forankres en fælles forståelse af **kerneopgaven** i arbejdet med digitalisering og ny teknologi? * Hvordan tilrettelægges en tidlig dialog om teknologiens påvirkning af **opgaveløsningen?** * Hvordan påvirker teknologien fagligheden, og hvordan indtænker vi **kompetenceudvikling**? Hvad skal man kunne for at betjene og forstå den nye teknologi? * Hvordan og hvornår **inddrages** de relevante aktører, så den gode implementering kan ske?   Det konkrete samarbejde mellem Fremfærd og den enkelte kommune tilrettelægges og faciliteres med udgangspunkt i kommunens igangværende arbejde og proces. |

Samarbejdet vil som udgangspunkt strække sig over max 9 måneder, og skal helst være afsluttet inden udgangen af 2023. Dette vil ofte være meget kort tid for et teknologi-/digitaliseringsprojekt – hvis man regner fra idéen undfanges til den færdige løsning er fuldt implementeret. Fremfærd forventer derfor at fokusere på en eller flere af de enkelte faser i et digitaliseringsprojekt og ikke nødvendigvis på at følge projekterne fra start til slut.

Man kan noget forsimplet opdele et teknologi-/digitaliseringsprojekt i seks faser (som ikke nødvendigvis alle forekommer i et konkret projekt, eller forekommer i denne rækkefølge, ikke nødvendigvis er skarpt afgrænsede, og som ikke nødvendigvis passer til alle former for projekt-metoder):

1. Idéfasen, 2) Beslutningsfasen, 3) Designfasen, 4) Specifikationsfasen 5) Udbuds- / Indkøbsfasen, 6) Udviklingsfasen 7) Implementeringsfasen.

Fremfærd er interesseret i at samarbejde med 4 kommuner/kommunale arbejdspladser om digitaliseringsprojekter i *enten* et *helt* digitaliseringsprojekt fra fase 1-7 *eller* i en eller flere af faserne.

Det er ambitionen, at samarbejdskommunerne repræsenterer forskellige kommunestørrelser, en geografisk fordeling og at der repræsenteres fire forskellige forvaltningsområder.

## Udbytte for de deltagende kommuner/arbejdspladser

* Processparring/undervisning i udvalgte faser eller fra start til slut i et konkret, lokalt digitaliseringsprojekt
* Fælles læring i kommunen om den gode proces omkring digitaliseringsprojekter
* Mulighed for at promovere kommunen som en digital kommune

## Krav til de deltagende kommuner/projekter

De deltagende kommuner/projekter skal:

* Sikre en solid ledelsesmæssig forankring og gerne på forvaltningschef-niveau. Det er ikke mindst vigtigt på grund af det næste punkt:
* Afsætte de nødvendige ressourcer i deres digitaliseringsprojekt til de aktiviteter, der følger. Dette handler først og fremmest om arbejdstid for de relevante ledere og medarbejdere.
* Give Fremfærd adgang til at være fluer på væggen, læse med i dokumenter omkring projektet og interviewe medarbejdere og ledere.
* Være villig til at dele deres erfaringer med andre – også med ting der evt. har været svære eller ikke gik helt som planlagt.

## Proces

Hvis kommunen er interesseret i at indgå i et samarbejde, vil den konkrete tilrettelæggelse blive aftalt mellem kommunen og Fremfærd, så den bedst muligt passer ind i de lokale forhold. Processen kan fx være:

* Afholdelse af et *forventningsafstemningsmøde* mellem Fremfærd og repræsentanter for alle relevante interne interessenter i kommunen (ledere, medarbejdere, HR, digitaliseringsfolk etc.). Mødet skal give kommunen et klart billede af, hvad det kræver at være med og endvidere af, hvilket udbytte der vil kunne opnås ved at være med. Mødet skal endvidere give Fremfærd et klart og detaljeret billede af det konkrete teknologi-/digitaliseringsprojekt: hvor langt er det, hvordan ser planer og tidshorisonter ud, hvor vil Fremfærd meningsfuldt kunne koble sig på, er der den fornødne villighed til at afsætte ressourcer til at være med etc.
* *Indgåelse af formelle aftaler.* Samtidigt udpeger kommunen de medarbejdere og evt. andre interessenter, der skal deltage i projektet.

Derefter kunne den første egentlige aktivitet være:

En *workshop* faciliteret af Fremfærd om digitaliseringsprojekter generelt og det aktuelle projekt /den aktuelle faser/faser konkret. Her deltager alle medarbejdere og ledere, som forventes at skulle være involveret i projektet (inklusive styregruppemedlemmerne). Formålet er dels at etablere et fælles sprog og en ramme at arbejde inden for, dels at folde den specifikke fase (eller evt. faser), som Fremfærd skal involveres i, ud, så det videre forløb står tydeligt.

* Det videre forløb afhænger af, hvilken / hvilke faser kommunen/den kommunale arbejdsplads og Fremfærd skal samarbejde omkring.   
  Når forløbet er afsluttet, afholdes der en *evalueringsworkshop,* som faciliteres af Fremfærd. Formålet med evalueringen er dels at evaluere forløbet og dels at udlede læringspointer til det videre arbejde med at tilrettelægge gode samarbejdsprocesser omkring udvikling og implementering af ny teknologi og digitalisering.

Deltagerne i projektet vil fra Fremfærds side være:

* Professor Jan Pries-Heje, RUC
* Post doc. Søren Skaarup, ITU
* Vicekontorchef Jan Struwe Poulsen, KL
* Konsulent Dorthe Storm Meier, OAO
* Samt ”special guest stars” som eventuelt kan blive inddraget i projektet efter behov.